Folketing
2014-04-01

Tak for det. Jeg synes faktisk, at klimapolitikken er kravlet lidt op på dagsordenen det sidste stykke tid, jævnfør ikke bare rapporten fra FN's klimapanel, som der jo lige er kommet en del mere af, men også den diskussion, vi har haft om situationen i Ukraine. Altså, det er jo blevet smertelig klart, at der også er en vis usikkerhed rent geopolitisk i at være afhængig af forskellige leverancer, og vi har også sidste år kunnet konstatere, at Danmark for første gang i 16 år faktisk ikke er selvforsynende med energi. Så der er rigtig meget på spil i den her sammenhæng, også i forhold til forsyningssikkerhed. Der er selvfølgelig også det på spil, at vi skal gøre nogle ting, så vi tager hånd om fremtidens klima og vores fælles klode og sikrer, at den bliver afleveret ordentligt til vores børn og børnebørn. Det er klart, at sådan nogle ambitiøse mål kræver noget politisk mod, og det kræver noget, hvis man vil reducere klimaforandringerne.